**S v j e t s k i d a n d j e c e**

26. svibnja 2024.

„Evo sve činim novo!“ (*Otk* 21,5)

Nacrt homilije

(Čitanja od nedjelje Presvetoga Trojstva B)

Draga braćo i sestre!

Radost evanđelja otkriva se u susretu s Isusom Kristom. Tu radost pozvani su otkriti svi ljudi, počevši od onih najmlađih pa sve do najstarijih. Tko uđe u stvarni odnos s osobom Isusa Krista neminovno doživljava duboku promjenu koja je obilježena istinskom nutarnjom slobodom i djetinjom radošću. U snazi Duha Svetoga kojega smo primili u krštenju i potvrdi prepoznajemo Boga kao našega Oca, a sebe kao njegovu djecu. Nama odraslima potrebno je iznova učiti što znači biti dijete kako bismo povratili ispravnu sliku Boga Oca. Ta slika je radi zadobivenih rana uzrokovanih našim grijesima mnogima prešla u zaborav te ju je potrebno neprestano obnavljati.

Susret s tisućama dječaka i djevojčica u dobi od šest do dvanaest godina koji je održan 6. studenoga 2023. godine u Vatikanu, potaknuo je papu Franju da organizira prvi *Svjetski dan djece*. Promatrajući toliki broj najmlađih Kristovih učenika nije se moglo ne primijetiti ono što je tada bilo vrlo opipljivo, a to je dječja radost. Gdje su djeca, tu je uvijek i radost. Susret dvaju pogleda, onog dječjeg i onog odrasle osobe, ne može izbjeći osmjeh. To je zato što taj pogled nije tek pogled očima, nego je i jači od toga: to je pogled srca. Prvi susret roditeljskog i djetetovog pogleda tako snažno potvrđuje da je darovani život srž radosne vijesti. Svako tek rođeno dijete svojim roditeljima donosi snažnu poruku nade i novoga početka zapisanu na zadnjim stranicama Svetoga pisma: „Evo, sve činim novo!“ (*Otk* 21,5)

Novi početak nas ujedno vraća na izvor našega postojanja. Naša djeca nas podsjećaju da smo i mi djeca našega nebeskoga Oca. Krist je kao kriterij za ulazak u Kraljevstvo Božje postavio primjer djeteta. Promatrajući njihovu slobodu i radost koja im dopušta da se neometano igraju i da kroz igru grade svoj nutarnji svijet, mi odrasli iznova učimo biti poput njih. Ključ za novo otkrivanje nutarnje slobode i radosti krije se u potpunom pouzdanju u onoga koji je iznad nas, u našega nebeskoga Oca. Dijete ne mora još imati razumsku spoznaju, ali intuitivno zna da se netko brine za njega, da neće ostati ni gladno ni žedno te da može bezbrižno uživati u svojoj radosti. Dok promatramo našu djecu, pozvani smo probuditi u sebi takvo sjećanje na Oca.

Premda možemo puno naučiti od djece, istovremeno mi odrasli ne smijemo zaboraviti da naša djeca upravo po nama mogu i trebaju susresti Krista. Tko će im prvi puta ispričati događaj njegova rođenja? Tko će im govoriti o Isusovoj moći koja se očitovala u trenutku kada je uskrisio djevojčicu i od njezinih roditelja tražio da joj daju jesti? (*Mk* 5,21-43) Tko će im dopustiti da budu u središtu Isusove poruke? Tko će, ako ne mi, „pustiti dječicu Njemu“ da susret Oca i njegove djece bude vrijeme izvorne radosti?! Taj poziv i zadaća proizlazi iz obećanja koje vi roditelji dajete u trenutku krštenja svoga djeteta, a to je da ćete ga odgajati u vjeri kako bi živjelo onako kako nas je Krist učio: u ljubavi koja je spremna uzeti svoj križ i žrtvovati se do kraja.

„Evo, sve činim novo!“ – poziv je „da postanemo poput djece, da spremno prihvatimo novosti koje Kristov Duh budi u svakom muškarcu i u svakoj ženi, u povijesti i u Crkvi.“ (*Pismo povodom Svjetskog dana djece*) Na taj poziv možemo odgovoriti jedino u Duhu, priznajući se sinovima i kćerima Božjim, te nazivajući Boga svojim Ocem.

Molitva vjernika

Kao sinovi i kćeri našega nebeskoga Oca, puni pouzdanja u njegovu jasno izgovorenu ljubav prema nama, uputimo mu svoje prošnje govoreći:

*Obnovi u nama djetinju radost!*

1. Nebeski Oče, našem papi Franji, nadbiskupu Đuri, svim biskupima, svećenicima i đakonima daruj obilje svoga Duha, da u njihovim riječima i djelima uvijek možemo prepoznati tvoju očinsku ljubav, molimo te!
2. Nebeski Oče, milina dječaka i djevojčica okreće nas prema divljenju u kojem otkrivamo prst tvoje stvaralačke moći. Daj svim bračnim parovima hrabrosti i odvažnosti za rađanje djece kako bi naše obitelji obilovale bogatstvom života, molimo te!
3. Nebeski Oče, nijedno dijete ne može upoznati tebe ako mu o tebi ne govore oni koji su te ranije susreli. Pomozi svim roditeljima da u tvojoj očinskoj brizi za sav svijet prepoznaju svoj životni poziv i budu radosni suradnici u tvom spasiteljskom naumu, molimo te!
4. Nebeski Oče, boli nas patnja mališana koji u mnogim dijelovima svijeta proživljavaju ratni pokolj, glad i žeđ. Ne prestani među nama pozivati mladiće i djevojke koji će biti spremni darovati čitave sebe kako bi pomogli ublažiti dječje boli, molimo te!
5. Nebeski Oče, sve roditelje koji su prerano izgubili djecu učvrsti u vjeri i nadi da će jednom zauvijek s tobom i svojom djecom uživati radost vječnoga života, molimo te!

Dobri naš Oče! Usliši naše molitve i čuvaj svu djecu od svega što bi ih moglo odvratiti od tebe kako bi njihova lica uvijek sjala djetinjom radošću i podsjećala nas na tvoju ljubav prema svakom čovjeku. Koji živiš i kraljuješ u vijeke vjekova. Amen.